als_Latn dik_Latn sag_Latn
11/02/2015
Ekspertët thonë se NATO-ja mund ta ndihmojë shumë rajonin që të trajtojë përpjekjet e ekstremistëve për të përhapur mesazhet e tyre në internet.
Nga Miki Trajkovski për Southeast European Times në Shkup - 11/02/15
Një institut i ri rajonal për të luftuar terrorizmin kibernetik që do të jetë në Shkup. është përgjigja më e fundit e Ballkanit ndaj kërcënimit në rritje që paraqet islami radikal.
Me organizata radikale të tilla si Shteti Islamik i Irakut dhe Levantit (ISIS), që gjithnjë e më shumë rekrutojnë dhe promovojnë ideologjinë e tyre përmes internetit, vendet në rajon kanë njohur nevojën për ta studiuar dhe ndaluar këtë tendencë. Së shpejti është programuar të hapet Qendra për Sigurinë Kibernetike dhe Inspektimin Ligjor Dixhital.
Ekspertë të sigurisë dhe terrorizmit dhe pjesëtarë të agjencive të policisë dhe të inteligjencës do ta përdorin qendrën rajonale për të rritur nivelin e njohurive dhe arsimit në lidhje me përpjekjet anti-terror. Studentë nga mbarë rajoni do të kenë mundësinë të vazhdojnë arsimimin e tyre në fushën e sigurisë kibernetike dhe të inspektimit ligjor dixhital.
Metodi Haxhi Janev, drejtues i qendrës dhe profesor pranë Akademisë Ushtarake në Shkup, tha për SETimes se rajoni ka nevojë për një institucion të tillë.
"Qendra do të ketë dy dimensione kryesore dhe këto janë krijimi i ndërgjegjësimit dhe ngritja e kapaciteteve", tha Haxhi Janev. "Ideja është se ajo ka një bazë rajonale dhe tani do të funksionojë nën tutelën e Akademisë Ushtarake në Shkup. Është programuar që të zhvillojë kurse, trajnime dhe seminare. Instituti do të implementojë programet e përparuara të studimit dhe të inspektimit ligjor dixhital dhe atje mund të mësojnë studentë nga i gjithë rajoni. Që tani ka pasur interes nga studentë nga Mali i Zi, Bosnja dhe Serbia".
Diplomat nga instituti do të njihen në shtetet anëtare të NATO-s. Deri tani, qendra e vetme kundër krimit kibernetik ndodhej në Talin të Estonisë.
Lufta kundër terrorizmit kibernetik është një prioritet kryesor për NATO-n, e cila i ka dhënë rëndësi të veçantë kësaj teme në samitin e saj të vitit 2012 në Çikago, kur në deklaratën përfundimtare u përmend një angazhim ndaj mbrojtjes kibernetike.
Qendra Rajonale për Asistencë në Implementimin dhe Verifikimin e Kontrollit të Armëve (RACVIAC) me qendër në Zagreb, planifikon të ofrojë mbështetje për institutin e ri në Shkup.
"Ne do të japim mbështetje të plotë për qendrën, e cila do të trajtojë sigurinë kibernetike dhe si të tillë do të kemi partnerë të tjerë", tha drejtori i RACVIAC, Branimir Mandiç. "Detyra jonë është të lidhim të gjithë faktorët e rëndësishëm në rajon kur bëhet fjalë për sigurinë kibernetike. Për suksesin në luftën kundër terrorizmit kibernetik, konsiderojmë faktin se arritëm të krijojmë një rrjet njerëzish që janë kompetentë për këtë çështje në shtetet anëtare, por gjithashtu edhe për të përcaktuar hapat që do të merren në të ardhmen".
Akademia Ushtarake në Shkup ka nënshkruar një memorandum bashkëpunimi për sigurinë kibernetike me Institutin e Studimeve Ndërkombëtare në Monterej të Kalifornisë. Ky bashkëpunim do të lehtësojë shkëmbimin e profesorëve dhe do të zhvillojë kurse dhe seminare që lidhen me këtë çështje.
Haxhi Janev tha se përdorimi i internetit nga ana e terroristëve është një kërcënim serioz dhe se përmes kërkimeve të tij ai ka zbuluar katër portale uebi në Evropën Juglindore që propagandojnë radikalizmin dhe ekstremizmin.
"Këto janë faqe interneti që shkëmbejnë mesazhe që çojnë në mobilizimin e strukturave radikale", tha ai. "Ka forume të hapura në Facebook që diskutojnë mënyrat e trajnimit dhe kryejnë propagandim për identifikimin e individëve të rinj në rajon që mund të bashkohen me këto ide. Ka organe të ngritura përkatëse që përfshihen në këto raste, por duhet të krijohet një strategji e përshtatshme e cila do të ketë një qasje të ndryshme në trajtimin e këtyre kërcënimeve".
Ekspertët paralajmërojnë se nevojitet bashkëpunim më i gjerë ndërkombëtar për të përmirësuar luftën e rajonit kundër ekstremistëve dhe përpjekjeve të tyre për të përdorur internetin për të shtuar radhët e tyre.
"Bota do të luftojë e bashkuar kundër abuzimit të hapësirës kibernetike nga terroristët, duke kërkuar teknika për kontrollimin dhe monitorimin e faqeve dhe forumeve të përdorura nga xhihadistët. Por është e rëndësishme që të identifikohen mënyrat për përballjen me këto sfida dhe reagimin e përbashkët ndaj tyre. Na nevojitet të kapërcejmë dobësitë në bashkëpunimin ndërkombëtar", tha Stjuart Mekdonald, profesor i Universitetit të Swansea në Mbretërinë e Bashkuar.
Diana Gupta, profesoreshë e shkencave të komunikimit pranë Universitetit të Mostarit në Bosnjë e Hercegovinë dhe presidente e Këshillit Atlantik të BiH, tha se rajoni ka një brez të ri që është vazhdimisht aktiv në internet dhe në rrjetet sociale, ku edhe organizatat terroriste janë aktive. Disa të rinj janë kuriozë të kërkojnë informacione rreth temave që ata e dinë se janë të ndaluara, tha Gupta.
"Një student vjet erdhi në një leksion dhe pyeti një student tjetër si të thoshte 'Jam terrorist' në arabisht. Më pas e pyeta pse e kishte pyetur, dhe i tha se tani është në modë në botë të jesh terrorist. Pra, kur diçka duket e re, të rinjtë nuk kontrollojnë të shohin çfarë është, por duan të bëhen pjesë e asaj historie. Prandaj, duhet t'u tregojmë njerëzve se terrorizmi është diçka që çon në shuarjen e botës dhe t'u tregojmë mënyrat se si t'i dallojnë grupet radikale dhe këto faqe", tha Gupta për SETimes.
Pa bashkëpunimin ndërkombëtar dhe ndihmën e NATO-s, rajoni do të mbetet një ishull i izoluar në luftën kundër ekstremizmit, tha Gupta.
"NATO-ja është institucioni që mund të bashkojë më shumë prej nesh këtu në Ballkan për të na ndihmuar të përgatitemi për ndryshimet në terrorizmin kibernetik", tha ajo.
Të rinjtë në rajon po përpiqen të përfshihen në luftën kundër kërcënimeve të terrorizmit.
"Përmes një shumëllojshmërie projektesh dhe aktivitetesh, ne duam të shkojmë te rrënjët e problemit të terrorizmit. Ne u bëjmë thirrje vendeve të NATO-s të vijnë dhe të na ndihmojnë të gjejmë një zgjidhje të përbashkët jo vetëm për BiH por për të gjithë rajonin. Prandaj kërkojmë konferenca të ndryshme, takime dhe trajnime rreth këtyre temave. Të rinjtë nga Ballkani mund të përfshihen në mënyrë aktive duke dhënë mendimet e tyre rreth çështjes", tha për SETimes Emir Muratoviç, një student nga Mostari.
Çfarë hapash të tjerë mund të marrin vendet në rajon për të reduktuar ndikimin e përpjekjeve të ekstremistëve për të rekrutuar përmes internetit? Ndani mendimet tuaja në seksionin e komenteve.
unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn